Document ID: 32010D0715

DECIZIA COMISIEI
din 25 noiembrie 2010
de autorizare a introducerii pe piață a fosfatului feros de amoniu ca ingredient alimentar nou în temeiul Regulamentului (CE) nr. 258/97 al Parlamentului European și al Consiliului
[notificată cu numărul C(2010) 8191]
(Numai textul în limba franceză este autentic)
(2010/715/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (1), în special articolul 7,
întrucât:
(1)
La 21 octombrie 2008, societatea Cantox Health Sciences International, acționând în numele societății Nestec Ltd., a înaintat autorităților competente din Irlanda o cerere de introducere pe piață a fosfatului feros de amoniu ca ingredient alimentar nou.
(2)
La 20 noiembrie 2008, organismul competent de evaluare a produselor alimentare din Irlanda a emis raportul de evaluare inițială. În raport, organismul a concluzionat că este necesară o evaluare suplimentară.
(3)
La 23 decembrie 2008, Comisia a informat toate statele membre cu privire la această cerere. La 28 aprilie 2009, Autoritatea Europeană pentru Siguranța Alimentară (EFSA) a fost solicitată să realizeze evaluarea.
(4)
La 14 aprilie 2010, în urma unei cereri din partea Comisiei, EFSA a adoptat un aviz (2) privind siguranța fosfatului feros de amoniu ca sursă de fier, adăugat în scopuri nutriționale la produsele alimentare destinate publicului în general (inclusiv suplimente alimentare) și la produsele alimentare destinate unei alimentații speciale. În avizul său, EFSA a concluzionat că fosfatul feros de amoniu nu prezintă riscuri privind siguranța, la nivelurile de utilizare propuse, cu condiția să nu se depășească limitele superioare de siguranță pentru fier.
(5)
Regulamentul (CE) nr. 953/2009 al Comisiei din 13 octombrie 2009 privind substanțele care pot fi adăugate cu anumite scopuri nutriționale în produsele alimentare destinate unei alimentații speciale (3), Directiva 2002/46/CE a Parlamentului European și a Consiliului din 10 iunie 2002 referitoare la apropierea legislațiilor statelor membre privind suplimentele alimentare (4) și/sau Regulamentul (CE) nr. 1925/2006 al Parlamentului European și al Consiliului din 20 decembrie 2006 privind adaosul de vitamine și minerale, precum și de anumite substanțe de alt tip în produsele alimentare (5) prevăd dispoziții specifice pentru utilizarea vitaminelor, a mineralelor și a altor substanțe în produsele alimentare. Utilizarea fosfatului feros de amoniu ar trebui autorizată fără a aduce atingere cerințelor din aceste acte legislative.
(6)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Fosfatul feros de amoniu ca sursă de fier, astfel cum se menționează în anexă, poate fi introdus pe piața Uniunii ca ingredient alimentar nou, care se va utiliza în produsele alimentare, fără a aduce atingere dispozițiilor specifice din Regulamentul (CE) nr. 953/2009, din Directiva 2002/46/CE și/sau din Regulamentul (CE) nr. 1925/2006.
Articolul 2
„Fosfat feros de amoniu” este denumirea ingredientului alimentar nou autorizat prin prezenta decizie, de pe eticheta produsului alimentar care îl conține.
Articolul 3
Prezenta decizie se adresează societății Nestec Ltd., Avenue Nestlé 55, CH-1800 Vevey, Elveția.
Adoptată la Bruxelles, 25 noiembrie 2010.

Labels: 2
0
3
17